b'\n_START_ARTICLE_\nKirkkorauha\n_START_PARAGRAPH_\nKirkkorauha oli germaaniseen oikeusk\xc3\xa4sitykseen perustuva sopuisa olotila, joka tuli vallita kirkossa ja kirkkomaalla. Se sis\xc3\xa4ltyi keskiajalla my\xc3\xb6s Ruotsin rauhanvalalakeihin (eds\xc3\xb6re). Kirkkorauhan loukkaaminen oli rangaistava teko kuten muidenkin rauhanlakien rikkominen._NEWLINE_Vuoden 1734 lain rikoskaari (18\xc2\xa0luku\xc2\xa04\xc2\xa0\xc2\xa7) s\xc3\xa4\xc3\xa4ti, ett\xc3\xa4 Joka vihoissaan survii tahi lykkii toista kirkossa jumalanpalveluksen aikana, sakoitettakoon sata talaria. Jos se tapahtuu silloin kuin jumalanpalvelusta ei pidet\xc3\xa4, taikka jos kirkossa jumalanpalveluksen aikana torutaan ja riidell\xc3\xa4\xc3\xa4n, olkoon sakko puolta v\xc3\xa4hempi. Jos se tehd\xc3\xa4\xc3\xa4n muualla, miss\xc3\xa4 jumalanpalvelusta pidet\xc3\xa4\xc3\xa4n ja kansaa koossa on, olkoon sama laki. Rikoskaari (18:5) s\xc3\xa4\xc3\xa4ti, ett\xc3\xa4 Joka vihoissaan vet\xc3\xa4\xc3\xa4 veitsen tahi miekan toista vastaan taikka ly\xc3\xb6pi h\xc3\xa4nt\xc3\xa4 kirkkotarhassa h\xc3\xa4nen jumalanpalvelukseen menness\xc3\xa4ns\xc3\xa4 tahi sielt\xc3\xa4 palatessansa, taikka k\xc3\xa4r\xc3\xa4j\xc3\xa4paikassa, joko h\xc3\xa4nell\xc3\xa4 on k\xc3\xa4r\xc3\xa4jiss\xc3\xa4 asiaa tahi ei, sakoitettakoon viisikymment\xc3\xa4 talaria. Jos siit\xc3\xa4 mustelma tahi verinaarmu tulee, niin on h\xc3\xa4n rikkonut rauhanvalan. Pyk\xc3\xa4l\xc3\xa4\xc3\xa4 4 muutettiin ja pyk\xc3\xa4l\xc3\xa4 5 kumottiin keisarillisella asetuksella taposta 26. marraskuuta 1866.'